旗赋（以风日云野军容肃清为韵）
李昂 (Tang)
遐国华之容卫。谅兹旗之多工。文成日月。影灭霜空。乍逶迤而挂雾。忽摇曳以张风。排回惊鸟。飞失断鸿。至若混羽旗以横野。则睹之者目骇。杂金鼓而特设。则见之者气雄。尔其誓将临边。兴师授律。拥豹骑而长往。指龙山而冲出。月阵联云。星旄斗日。回五翎以革面。挫三庭而屈膝。匪旗之佐彼军容。则何以沙场清谧。明明我君。四海无尘。立徽号。建鸿勋。为旗削蚩尤之迹。画蛟龙之文。信侔功于巢燧。谅比德于姜云。奄有天下。体国经野。览兹旗之财成。故可得而言者。俨孤峙以标众。列广形而助寡。随时卷舒。任用行舍。不务功以伐谋。良有足而称也。徒观其进退缤纷。旖旎三军。可仰可则。光辉一国。𨏦示迷于指南。何登车而逐北。塞断连营。幸遇时清。对岌岌之台殿。閒悠悠之旆旌。陵紫霄而风埽。逗碧落以云萦。摆帝楼之晴树。弄天门之晓旌。高则可仰。犯乃不倾。每低昂以自守。常居满而望盈。时亨大畜。于何不育。永端容于太阶。沐皇风之清肃。